DA Den Europæiske Unions Tidende CE 88/715

(2004/C 88 E/0735)

SKRIFTLIG FORESPØRGSEL E-0877/04

af Patricia McKenna (Verts/ALE) til Kommissionen

(22. marts 2004)

Om: Konfliktløsning i Sudan

Krigen i Sudan har kostet millioner af liv og fordrevet millioner af mennesker. Der er nu håb om en afslutning på konflikten. En uvildig mægler til fredsforhandlingerne ville i høj grad bidrage til forhandlingernes succes. En fredelig afvikling af konflikten i Sudan må inddrage alle grupper i landet, særlig de stammer, der er fjernt fra beslutningsprocesserne og magtcentrene.

Vil Kommissionen overveje at optræde som uvildig mægler til fredsforhandlingerne? Vil den indvillige i at yde støtte for at opnå en succesfuld og varig fred i området?

Svar afgivet på Kommissionens vegne af Poul Nielson

(27. april 2004)

Siden 1993 har der med mellemrum været ført fredsforhandlinger mellem den sudanske regering og oprørsbevægelserne SPLM/A (1) under observation af Den Mellemstatslige Organisation for Udvikling (IGAD). Oprindeligt var det kun medlemmer af den regionale organisation i Afrikas Horn, der var repræsenteret i observatørgruppen, men siden midten af 2002 er gruppen blevet udvidet til en »sudansk trojka« (Norge, Storbritannien og USA) og siden til en »udvidet trojka« bestående af Italien, Norge, Storbritannien, USA, FN og Den Afrikanske Union. Det er kun i denne form, hvor Sudans nærmeste naboer og nogle af de vigtigste internationale parter samles, at der er gjort væsentlige fremskridt. I løbet af de seneste to år er en række dokumenter blevet forhandlet på plads, og de betragtes som »byggestene« for en omfattende aftale, navnlig Machakos-protokollen (20. juli 2002), en aftale om sikkerhedsforanstaltninger (25. september 2003), og en aftale om velfærdsdeling (7. januar 2004). Der blev undertegnet et aftalememorandum om indstilling af fjendtlighederne den 18. november 2002, og siden da er kampene ophørt i Sydsudan med undtagelse af lejlighedsvise uroligheder, især mellem den regeringsvenlige milits (SSDF) og SPLM/A.

Erfaringer fra andre konflikter viser, at det ofte ikke er én uvildig mægler, der kan gøre en forskel, men en fælles og koordineret indsats med deltagelse af de vigtigste eksterne parter. Den form, fredsforhandlingerne i Sudan har i øjeblikket under observation af IGAD, svarer til idéen om at inddrage flere parter, og det har da også givet gode resultater. Den nuværende fredsproces er opdelt i to faser. Første fase fokuserer på de to hovedparter og afsluttes med en overordnet aftale, mens alle relevante politiske og sociale aktører i Sudan først i anden fase inddrages i en proces, der skal føre til en revision af forfatningen og en gradvis demokratisering. Anden fase gennemføres i en overgangsperiode på 6,5 år.

Ingen eksterne parter kan erstatte de involverede parters reelle vilje til at nå frem til en fredelig løsning. Det faktum, at fredsforhandlingerne hyppigt går i hårdknude, kan til tider rejse tvivl om, hvorvidt den sudanske regering og SPLM/A, de to vigtigste stridende parter, reelt ønsker en fredelig løsning. De involverede eksterne parter må udvise stor tålmodig og lægge et konstant, men nøje afmålt pres på parterne for at komme videre i forhandlingerne.

Kommissionen yder økonomisk og politisk støtte til fredsprocessen under IGAD og til kontrol- og observatørholdet, dvs. den ordning der blev indført med henblik på at indstille fjendtlighederne (1,5 mio. EUR fra beredskabsordningen). Den overvejer også at yde støtte via beredskabsordningen til tilrettelæggelse af våbenstilstandsforhandlinger mellem de stridende parter i Darfur i Vestsudan, hvor en stor væbnet konflikt brød ud i starten af 2003. I starten stod den i skyggen af den langvarige konflikt i Sydsudan, men på det seneste er den eskaleret i en sådan grad, at den er blevet den anden største humanitære krise i Afrikas Horn og i Østafrika.

Udviklingssamarbejdet med Sudan har været suspenderet siden 1990 efter statskuppet og en forværring af den politiske situation og menneskerettighedssituationen. Samarbejdet vil blive genoptaget, hvis og når der undertegnes en fredsaftale mellem den sudanske regering og SPLM/A. Der er dog sat et forberedende arbejde i gang, som finansieres under forskellige budgetkonti og under det udvidede humanitære program »Humanitarian Plus« (18 mio. EUR). Desuden er der udarbejdet to programdokumenter: et for genopbygning og kapacitetsopbygning (52 mio. EUR under 6. Europæiske Udviklingsfond) og et med fokus på fødevaresikkerhed (191 mio. EUR under Stabex). Disse programmer udgør sammen med bevillingen under 9. EUF (rammebeløb A på 135 mio.EUR og rammebeløb B på 20 mio. EUR) »belønningen for fred«, som Sudan vil få stillet til rådighed, når der er undertegnet og gennemført en omfattende fredsaftale.

(1) Sudan Peoples' Liberation Movement and Sudan Peoples Liberation Army.